信中以詩來因次其韻送之
作者：鄒浩
朝代：宋

paragraphs: 道言誰復書諸紳，瀟湘江上逢斯人。
向來濱死入魑魅，胸腹洞然無甲鱗。
炎氛吹風作旗靡，玉樓倒影明蒿里。
孤心還逐冷雲飛，歷歷長亭不知幾。
聖王開了睹天庭，妙脱筌蹄合喙鳴。
箇中無可無不可，智者亦迷何處名。
渾沌兼忘儵與忽，有口鼻如欣莫咄。
北山之北草堂深，怨鶴驚猿它自物。